दिल्ली में होगी सेरेमनी; 150 लोगों को भेजा गया न्योता
Parineeti Chopra And Raghav Chadha Engagement Details - Couple Spotted At Mumbai Airport - राघव चड्ढा और परिणीति चोपड़ा आज मुंबई एयरपोर्ट पर साथ देखे गए। दोनों ने दिल्ली के लिए उड़ान भरी। ANI की रिपोर्ट्स के मुताबिक, 13 मई को दोनों एक दूसरे को रिंग पहनाएंगे
AAP सांसद राघव चड्ढा और बॉलीवुड एक्ट्रेस परिणीति चोपड़ा की सगाई 13 मई को होगी। न्यूज एजेंसी ANI की रिपोर्ट के मुताबिक, रिंग सेरेमनी दिल्ली में होगी। इसके लिए राजनीति और फिल्म इंडस्ट्री के करीब 150 लोगों को न्योता भेजा गया है।
हालांकि राघव या परिणीति में से किसी ने इस खबर की ऑफिशियल पुष्टि नहीं की है। दोनों को आज सुबह मुंबई एयरपोर्ट पर जरूर स्पॉट किया गया था, जहां से उन्होंने दिल्ली के लिए फ्लाइट ली। पिछले एक महीने में दोनों कई बार एक-दूसरे के साथ लंच पर जा चुके हैं। कुछ दिन पहले दोनों मोहाली क्रिकेट स्टेडियम में साथ देखे गए थे।
दोनों का परिवार एक-दूसरे के टच में
टाइम्स ऑफ इंडिया की रिपोर्ट के मुताबिक, दोनों का परिवार पिछले कई दिनों से एक-दूसरे के टच में हैं। हालांकि वे अपने-अपने काम में व्यस्त थे, इसलिए तारीख के अनाउंसमेंट में समय लग रहा था। अब ये बात लगभग कन्फर्म हो गई है कि 13 मई को परिवार और दोस्तों की मौजूदगी में दोनों सगाई कर लेंगे।
लंच डेट पर साथ दिखने के बाद रिश्ते की चर्चाएं शुरू हुई थीं
पिछले महीने जब परिणीति की चचेरी बहन प्रियंका चोपड़ा अपनी फिल्म सिटाडेल के प्रमोशन के लिए भारत आई थीं, तब भी ये अनुमान लगाया जा रहा था कि परिणीति और राघव चड्ढा की सगाई हो जाएगी। हालांकि ऐसा नहीं हुआ। पिछले महीने मुंबई में लंच डेट पर एक साथ देखे जाने के बाद से ही दोनों के रिश्ते की चर्चाएं शुरू हो गई थीं।
सबसे पहले AAP सांसद संजीव अरोड़ा ने लगाई थी रिश्ते पर मोहर
28 मार्च को सुबह 11:45 बजे AAP सांसद संजीव अरोड़ा ने एक ट्वीट किया था, जिसमें उन्होंने परिणीति और राघव की फोटो शेयर करते हुए लिखा था, 'मैं आप दोनों को हार्दिक बधाई देता हूं। मैं उम्मीद करता हूं कि दोनों का साथ, प्यार और आनंद से भरा रहे। मेरी शुभकामनाएं आपके साथ हैं।’
सिंगर हार्डी संधू ने भी परिणीति को बधाई दी थी
परिणीति के खास दोस्त और सिंगर हार्डी संधू ने भी इस खबर की पुष्टि कर दी थी। उन्होंने डीएनए को दिए एक इंटरव्यू में कहा, "मैं परिणीति को लेकर बहुत खुश हूं, मैं उन्हें शुभकामनाएं देता हूं। मैंने उन्हें फोन करके बधाई भी दे दी है।
दोनों ने लंदन से की है पढ़ाई
रिपोर्ट्स के मुताबिक, परिणीति और राघव तब से एक दूसरे को जानते हैं, जब वे इंग्लैंड में पढ़ाई कर रहे थे। परिणीति ने मैनचेस्टर बिजनेस स्कूल में पढ़ाई की है, जबकि राघव ने लंदन स्कूल ऑफ इकोनॉमिक्स में पढ़ाई की।
दोनों को इग्लैंड में 'भारत यूके आउटस्टैंडिंग अचीवर ऑनर्स' के सम्मान से भी नवाजा गया था। इस इवेंट में 75 लोगों को अवॉर्ड दिया गया था। इसमें ब्रिटिश यूनिवर्सिटी से पढ़ाई करने वाले स्टूडेंट को सम्मानित किया गया था।
फिल्म कैप्सूल गिल में नजर आएंगी परिणीति
परिणीति चोपड़ा की लेटेस्ट फिल्मों की बात करें तो वो कोड नेम तिरंगा और ऊंचाई जैसी फिल्मों में नजर आई थीं। उनकी अपकमिंग फिल्मों पर नजर डालें वो जल्द ही फिल्म कैप्सूल गिल में नजर आएंगी। परिणीति ने अपने करियर की शुरुआत लेडिज वर्सेज रिकी बहल के साथ की थी। उन्होंने इशकजादे, हंसी तो फंसी, दावत-ए- इश्क, किल दिल और गोलमाल अगेन जैसी कई फिल्मों में काम किया है। 
सांसद होने के साथ चार्टर्ड अकाउंटेंट भी हैं राघव चड्ढा
राघव चड्‌ढा पंजाब से राज्यसभा सांसद हैं। वो आम आदमी पार्टी के राष्ट्रीय संयोजक और दिल्ली के सीएम अरविंद केजरीवाल के काफी खास माने जाते हैं। वो पेशे से चार्टर्ड अकाउंटेंट हैं। उन्हें पिछले साल पंजाब सरकार का सलाहकार बनाया गया था, जिसकी विपक्षी दलों ने कड़ी आलोचना की थी। विपक्षी नेताओं का कहना है कि राघव पंजाब के वर्किंग सीएम हैं, जबकि भगवंत मान सिर्फ एक शो-पीस सीएम हैं।
शराब नीति केस की चार्जशीट में राघव चड्ढा का भी नाम
दिल्ली शराब नीति केस में ED की दूसरी सप्लीमेंट्री चार्जशीट 2 मई को आई। इसमें आम आदमी पार्टी (AAP) के राज्यसभा सांसद राघव चड्ढा का भी नाम सामने आया। हालांकि उन्हें आरोपी नहीं बनाया गया। इससे पहले AAP सांसद संजय सिंह का भी नाम सामने आया था। चार्जशीट में उन पर 82 लाख रुपए का चंदा लेने का जिक्र था।
मीडिया रिपोर्ट्स के मुताबिक, सिसोदिया के तत्कालीन सचिव सी अरविंद ने राघव चड्ढा का नाम लिया है। उन्होंने अपने बयान में कहा कि सिसोदिया के आवास पर एक बैठक हुई थी, जिसमें राघव चड्ढा, आबकारी आयुक्त वरुण रूजम और शराब घोटाले के मुख्य आरोपी विजय नायर मौजूद थे।